Magnar Bjørås

Magnar Bjørås (født 20. august 1965 i Levanger) er professor ved Institutt for klinisk og molekylær medisin ved Fakultet for medisin og helsevitenskap, Norges teknisk-naturvitenskapelige universitet (NTNU) i Trondheim. Han leder forskningsgrupper både ved NTNU og ved Avdeling for medisinsk mikrobiologi ved Oslo universitetssykehus/Universitetet i Oslo. Hans forskning har fokus på vedlikehold av, og dynamiske endringer i, arveanleggene (genomene) med særlig vekt på oksidativt stress, reparasjon av DNA-skader og regulering av epigenetisk DNA-metylering.

I forbindelse med sin forskning har Bjørås og hans forskningsgruppe blant annet omprogrammert hudceller til å bli hjerneceller. «Dette er grunnforskning, men gjennom genterapi kan man tilføre genmateriale som for eksempel hjerneceller – til en syk pasient. Hvis sykdommen skyldes en genfeil som gjør at det ikke produseres funksjonelt protein fra et bestemt gen, kan genfeilen korrigeres slik at cellen produserer friskt protein.»

Under Covid-19-pandemien i Norge i 2020 ledet Bjørås et team av forskere ved NTNU og St. Olavs hospital i arbeidet med å utvikle en ny testmetode for koronavirus. Postdoktor Sulalit Bandyopadhyay ledet arbeidet ved Institutt for kjemisk prosessteknologi.

Allerede våren 2020 måtte norske sykehus begrense testing fordi de ikke hadde god nok tilgang på testutstyr. Over hele landet var det mangel på utstyr for å isolere viruset og virusets arveanlegg, RNA. Leverandørene var i ferd med å gå tomme. Forskerne ved NTNU og St. Olavs hospital, under ledelse av professor Bjørås, oppfant og utviklet da på meget kort tid en helt ny metode for å teste folk for koronasmitte. Testen gjør at man kan påvise eventuell smitte raskt og sikkert, og man er ikke avhengig av kommersielle leverandører for anskaffelse av testutstyr. Helsedirektoratet har gitt NTNU i oppdrag å forsyne det norske helsevesenet med covid-19-tester.

NTNUs koronatest ble i november 2021 tildelt Forskningsrådets innovasjonspris.

Utdannelse og karriere 

Bjørås ble uteksaminert siv.ing. i kjemi fra NTH i 1988.

I perioden 1990–1994 var han ansatt som forsker ved Forsvarets forskningsinstitutt.

Etter et år som forsker ved Universitetet i Strasbourg, arbeidet han ved Avdeling for mikrobiologi ved Universitetet i Oslo (UiO) fra 1995 til 2014, bare avbrutt av et forskningsopphold ved Scripps Research Institute, San Diego i USA.

Fra 2006 har han vært professor ved Avdeling for mikrobiologi ved UiO, og fra 2015 også professor ved Institutt for klinisk og molekylær medisin ved NTNU. 


Publikasjoner 

 Publikasjoner av Bjørås i ResearchGate, med h-indeks og antall siteringer

Priser og medlemskap 

 2005 – Young Investigator Award (Oslo Universitetssykehus)
 2009 – Medinnova's Idea Prize (Oslo Universitetssykehus)
Han er innvalgt medlem i Det Kongelige Norske Videnskabers Selskab og Det Norske Videnskaps-Akademi.

Referanser

Eksterne lenker 
 

Professorer ved NTNU